정조 16년
壬子十月初四日辰時上御熙政堂藥房入診大臣備局堂上引見入侍時提調徐有隣副提調朴祐源記事官徐有聞李海淸記注官李宗烈承膺祚左議政蔡濟恭判府事朴宗岳吳載純漢城判尹金文淳禮曹判書鄭好仁行副司直金尙集右參贊徐有防兵曹判書李秉模刑曹判書沈頤之戶曹判書趙鼎鎭訓鍊都正趙心泰行副司直李邦一李漢豐徐有大大司諫李集斗掌令鄭履玉持平朴吉源校理金熙朝副修撰金達淳醫官金光國李敬培李惟鑑李周憲吳仁豐安昌禧任譯李洙金倫瑞金在和張濂以次進伏訖上曰右副承旨同副承旨入侍出榻敎有聞承命出傳右副承旨徐榮輔同副承旨金翰東以次進伏濟恭等曰日間聖體若何上曰向筵亦已言及而予之膈氣漸加於前纔有事爲輒復如期而發如欲調攝莫若淸心息慮之爲好而近日以來朝象不和未見寅協之美徒有睽異之歎大臣予之股肱也股肱而不協膈氣之不能調和勢固然矣予之一副苦心在於保合大和偕底大道朴判府之枚卜寔取寬厚樂易冀其交相和好判府之事多非予所望向於箚批亦言之而前而斥金判府後而侵左相張皇爲辭不少持難似此擧措雖在庶僚以下猶爲朝著間羞恥況卿以老成之大臣反爲此庶僚所不爲之擧負予苦心至意誠多矣卿方銜命出疆若使遠人聞此謂將如何眞所謂不可使聞於隣國者也卿等擧措如此予之膈氣安得不漸加乎何必問候爲也濟恭等曰王大妃殿氣候若何上曰一樣矣濟恭等曰惠慶宮氣候若何上曰一樣矣上曰俄者已略言而未及畢說予當更言矣予於日昨因檢詳事之徹夜酬應以至膈氣大段復發尙有餘氣寧不悶然駱粥非月令饌品而特以思所嗜之意每於此月朔日躬薦眞殿矣今番則以膈氣之難强未能祗薦悵缺洞屬之懷至今未已以致膈氣之因此尤添卿等如欲使予安意調攝則惟在於卿等之寅協和衷承佐對揚之如何卿等何不念及於此而徒爲睽激之事耶朝象如是故夙夜憧憧之念專在於保合靜鎭反使荒歲賙救之策未能專意講究大臣不親百姓不親云者正謂此也言念國事誠非細憂卿等若從此釋然同心協贊使予少弛朝著之憂得專災歲之政則豈不爲公私之大幸耶今日次對非但以使行事有所詢問兼欲使卿等二人同時登筵而笑顔相對期見和好之美也卿與左相與共周旋者無幾矣固無齮齕面斥之可言而旣曰積被齮齕又曰輒被面斥豈非訝惑之甚者乎若因向筵譯舌事爲言則亦有所不然者言議可否之際不爲苟同有懷無隱卽是古人之美事在筵曰可曰否下殿不失和氣豈非卿等之所當加勉者耶卿若以左相無心之言聽之有意謂之面斥則何不於伊筵有所色辭而乃於爲日已久之後始爲云云至登於文字間耶以卿寬厚之本心決不如是此必衆楚咻咻而然左相以羈旅之蹤爲廊廟之主人故卿等如是矣若在卿等豈如是乎今此縷縷面諭亶出於爲世道之苦心至意卿須克體此意頓覺昨非今是從玆和解以副予平蕩之治可也濟恭曰臣當先奏矣臣言行無素固不能見孚於人致煩聖衷惶愧欲死無面可顯臣於年來獨據鼎席夙宵憂懼如負大何一自朴判府枚卜以後公而國事有恃私而臣身有倚若無兄弟之人得兄弟者然區區喜幸實難形容第臣與朴判府曾無自少作僚之事臣之人品判府事未及知之故有如此事矣向筵可否不過是人見之各異而然矣知臣莫如庶幾俯燭而臣之中情本無細瑣曲折遇事率口不知傍穴判府事之有所云云非不能於寅協卽不諒於臣心臣心旣無礙結於中者他人之心亦可忖度結然後解而彼此間本無所結有何解與不解之可言者乎臣則以爲聖敎誠近過慮矣宗岳曰聖敎以不能寅協爲敎惶隕慙恧不知所達臣雖無狀豈不能仰體平蕩之至意而故欲崖異於僚相之間乎臣與左相周旋未久同登筵席不過五六次與共廟謨不出數三件事而臣之所以不能無慨然之意者向來堂錄事左相旣多不善爲之處永僖事關係何如負犯何如渠以翼煥之死友又爲逆驥之血黨敢於主試之日潛越凶孽之講揆以常憲萬戮猶輕凡有血氣之倫者孰不欲食肉寢皮而左相獨無一言聲討之事反以私書往復經幄無勢等語至發於筵席奏對之際其不知義理極意營護豈非萬萬慨惑者乎左相如是故朴奎淳之凶言悖說又發於公座之中古今天下寧有如許變怪之事乎苟有一分秉彝之心者固當驚心痛骨之不暇而左相身居具瞻之地終無一言致討之事臣憂憤弸中草草數語略效沬飮之忱存於中者如此故發於外者不得不如此自不覺筆之於書矣意謂左相見此必當卽地改圖同聲致討矣及見箚本了無一語又於今筵亦復寥寥將使撐天地亘萬古之大義理晦塞無餘擧一世駸駸然入於夷狄禽獸之域言念及此寧欲無知臣於左相安得無慨惋之心乎上曰堂錄事卿旣赴坐參圈末乃云然者實非僚相間敬待之道至若尹永僖事今已妥帖不必更提而第今番事以尹永僖邊將時事適出言端而左相所奏不過是就事論事何嘗有爲永僖愛護之事乎大抵左相之書出擧條致此紛然者爲不緊矣濟恭曰尹永僖曾以驥顯討罪事至被罷職之典臣則但以此知之矣宗岳曰豈可以曾所討罪貸其後犯乎有隣曰今日兩大臣事皆慨然矣驥顯是何等劇賊則永僖之越給其子之講者究厥罪惡卽亦驥賊也左相曾無齊憤致討之擧今於僚相之言亦無驚聽改圖之意乃以隨衆參討之事藉爲今日右袒之欛柄若使左相知有義理寧或如是雖以判府事言之見左相奏語如是寒心之事事當憤慨爲說而乃反若彼其宛轉兩大臣事誠慨然矣載純等一齊進前同聲奏達上曰此何筵體斯速就座三行刀割次溯去而謂非劇逆耶今日事關係至重實爲愚夫愚婦所共扼腕裂眦碎首沬血處也此政國人之論而獨左相一向營護不以逆知之往古來今豈有如此駭惋之事乎伏願聖明於此等義理亟賜處分毋或泛忽使義理夬伸人志底定焉上曰以備堂何敢侵斥大臣如是無難乎本職罷職斯速退出可也仍命書榻敎曰備局堂上徐有隣罷職有隣曰伏承罷職之命固萬萬惶悚而第臣腔血如沸不能按住敢又仰達伏願聖明更加三思焉上曰何敢一味如是卽爲退出有隣先退祐源曰永僖與驥顯一而二二而一也今日備堂所奏寔出共公之憤而兪音不下嚴敎荐降是豈所望於聖明也哉榮輔曰臣職忝惟允謹當陳達矣左相向日擧條以永僖謂經幄之臣又曰無勢易侮永僖豈可以經幄之臣稱之乎況無勢云云尤不成說永僖若無勢則如朴奎淳者敢於公座上肆發奬詡之論恣意咆喝乎伊日筵奏已萬萬寒心而今日所奏尤極駭然乃以永僖曾參討逆之論謂可以此拔跡而若其潛結驥賊之罪無一辭摡及者不可但以慨然言之矣夫懲討大義何等嚴截陰陽向背之際漢賊立判此箇義理間不容髮則彼永僖者卽驥賊之血黨也永僖而不討是驥顯不可討也推而究於極窮處則將成何許說耶大臣乃營護永僖曲爲分疏者極爲駭痛矣上曰承旨又何敢如是乎載純曰大臣事不可但以慨然論之矣文淳曰臣於大臣事憤惋撐中不覺聲淚交逬永僖卽左相之五寸姪也左相之受國厚恩前後何如而不念大義蔑親之義全事愛護一味顧藉乃反背馳公議力戰義理今於大論齊發之時外面人事上說話亦不爲之顯欲周遮何其無嚴至此臣實憤憤欲死矣濟恭曰懲討亦以外面人事爲之耶文淳曰此大臣外面人事亦不爲之豈非前古所無之變怪事乎秉模曰古人之言曰陛下之前猶尙如此左相今於殿下之前營護永僖無所忌憚則其私室言論可以推知大臣如此世道誠寒心矣上曰永僖豈可謂之逆賊耶有防曰若以永僖謂非逆賊則誰爲逆賊乎頤之曰永僖眞窮凶絶悖之逆矣鼎鎭曰渠以獨試官潛越逆豎之講者其心所在路人亦知豈可比之於尋常逆賊乎好仁曰永僖之爲劇逆已自翼煥事彰露無餘則前後負犯俱是極急大憝矣尙集曰臣等之言卽一國之言也義理不可不明隄防不可不嚴矣有大心泰漢豐邦一等一齊起立上曰武將亦敢如是乎速爲就座集斗等一齊起立上曰三司傳啓前何可隨衆起立乎雖有所懷待傳啓後陳達可也翰東隨衆起伏上曰同副亦如是乎翰東曰臣於永僖討罪時則同爲起伏而於左相事則不爲起伏矣秉模等齊聲曰承旨之言誠駭然矣左相事承旨何獨不爲起伏乎濟恭曰筵臣之勤攻如此臣果不善爲之矣上曰今日諸臣擧措誠駭然矣以大臣弘量旣曰不善爲之則又何可如是齗齗乎文淳曰臣等迭聲論斥而大臣泛稱不善爲之終不以永僖罪犯一言請討漫漶周遮專事彌縫豈有如許道理乎濟恭曰諸臣如此故情地難安方欲退出自處若使臣討尹永僖於諸宰迭奏之餘則便同發明臣何敢爲此乎臣則當先退伏望亟降威罰焉遂退出履相曰備堂徐有隣處分傳敎臣雖不得不承書而頒布則決不敢奉行矣上曰承旨又何敢若此本職遞差斯速出去仍命書榻敎曰左副承旨尹履相遞差宗岳曰備堂及承旨處分萬萬過中伏望還收焉上曰時任大臣旣徑退次對勢難仍行判府事及諸堂亦爲退出譯官旣入來司譯提調率譯官留在三司出去臺廳傳啓可也宗岳等先退集斗進前曰臣於驥顯永僖卽首討之人也凡於懲討寧或後人向日待罪承宣時伏覩永僖敍用除職之處分憂慨之極構成一疏欲爲入呈計矣設禁有命雖承宣上疏不許呼望故竟未登徹又於日前以見職詣臺欲發啓而尹永僖三字旣涉禁令無以書出亦不免泯默而退使無前凶逆終未得明目致討憤惋慙恧寧欲無生今幸得借方寸之地臣當罄竭所蘊仰請兪音矣臣方欲退出臺廳以永僖事發啓伏願聖明亟寢設禁之命以爲發啓之地焉上曰焉敢如是本職遞差卽爲退出可也集斗退出熙朝達淳等起伏欲奏達上曰玉堂竝禁推斯速退出熙朝等退出上命書榻敎曰大司諫李集斗遞差當該玉堂禁推吉源曰臣言議風采本不合於淸朝耳目之任意外除命忽下於蒙放屬耳之後故不敢屢違召命冒沒出肅只以目下數事有所論列矣及承聖批非但不賜開納誨責備至而至於湖南道臣論勘事至有極爲未安之敎臣滿心慙恧無地自容夫道臣之容護至親掩覆贓吏者雖出不忍摘發之心實非以公蔑私之義者按藩之臣論罷至親之作宰者亦或有之臣之本意欲以古人奉公之道責之豈敢爲一毫吹覓之論以傷淸朝忠厚之風哉此莫非臣誠意淺薄未敢孚格之致以此情踪其何敢一刻晏然於臺次乎請命遞斥臣職上曰依啓履玉曰諫官玉堂不備只以府啓仰奏矣上曰唯履玉曰請爲奴罪人河翼龍亟令王府設鞫得情夬正王法上曰不允履玉曰請前掌令柳施以遠竄之典上曰迄可休矣亟停勿煩履玉曰請伊日憲府詣臺臺臣竝施刊削之典上曰亟停勿煩履玉曰請亟寢秋曹罪人柳師文放釋之命仍令王府設鞫嚴問期於得情夬正王法上曰不允履玉曰請前校理李晴亟令王府設鞫得情夬施當律上曰不允履玉曰新除授掌令申大龜時在忠淸道鎭川地請斯速乘馹上來事下諭上曰依啓翰東曰掌令鄭履玉傳啓承批之際不爲起伏大是做錯推考何如上曰依爲之出擧條履玉曰臣學識魯莽言議巽軟本不合於淸朝耳目之任而賓對有命章皇出肅冒沒登筵傳啓之際未免做錯至被承宣請推之擧滿心慙恧無地自容其何可一刻晏然於臺次乎請命遞斥臣職上曰勿辭亦勿退待榮輔曰諸臣處分萬萬過當伏願一竝還收焉上曰何敢多言速爲退出可也榮輔退出上敎有防曰事大交隣譯舌爲重昇平百年幸而無事似若無關乎譯舌之凋弊而第以朝家一視之政旣聞渠輩切痼之弊豈可不別般矯救乎予於年來以是憧憧旣另擇提擧又別揀使行使之詢瘼講磨矯弊之方渠輩亦必聞知今筵初欲博詢處之矣大臣先退未得如意而聞渠輩常以爲譯舌輩矯弊之道或曰一則唐錢二則歲幣或曰一則歲幣二則唐錢唐錢歲幣互爲一二而李洙則力主唐錢張濂則力主歲幣渠等各陳所見其下金倫瑞金在和等亦不必苟同只以渠等之所見陳達之意分付可也譯官李洙曰彼地鑄錢之法逐年爲之無有限節故雖以使行所經地方言之如山海關瀋陽遼東等處俱有鑄錢架幕其所鑄成無慮數百萬今雖自我貿取一年貿來者似不過十萬之數恐無緣此錢直刀蹬之慮或以數千里輸運之費爲難而此又不然旣許共同賣買則亦如柵門帽子舖必將盡爲輔來於柵門可無轉輸操縱之端且以國計民産言之貿取綾羅助奢之物數年之後盡歸弊破毋寧貿此百年不腐不傷之物行用於公私者利害懸絶矣張濂曰唐錢貿來非不爲公私饒裕之道然此不過一二年利益而貨權在彼操縱轉甚則錢幣刁蹬後弊可慮至於歲幣貢物則元貢三千零疋價米共爲六千餘石其中四千餘石屬之廛人使之進排物種其餘一千八百石內八百石流伊報本其一千石作爲數百官生聊賴之資實是本院均被之惠亦無貢市民稱冤之弊矣金倫瑞曰我國每於鑄錢之時買銅買錫費鉅利少若貿唐錢則爲利甚大第年年貿取無有限節則似有錢賤物貴之慮然貿取多少隨時推移其權在我則恐無後弊矣歲幣貢物屬之譯院則勿論利之多少可爲永行均被之澤然其貢物在於各人恐難一時收合矣金在和曰唐錢便否當此錢荒之時貿來通用則實爲足國裕民公私兩便之道而但年年貿取財權在彼則弊源之生或不無其慮而若隨時貿遷取舍在我則恐合萬全至於歲幣貢物係是國內辦納之物別無生弊之端而可爲永久之澤矣上曰歲幣一事亦足爲渠等聊賴之道而自上視之則廛人亦民也廛人若或不願賣買則朝家決不必勒加買賣設如渠等之言使廛人輩受分竝利云而但旣給分價又辦官納則有何大段沾漑之端乎今若以李洙之言論之則唐錢之利不特爲渠等充包資生之道而已其將大利於民國而或者之論以爲每年貿來積峙於我國則方其流行之際反有物貴錢賤之慮云而此則伊時不爲貿來則其權又在我姑且行之隨弊隨救亦未爲不可矣有防曰聖敎誠至當矣其貿其否全在於我若或行之多年反有弊端則不爲貿來卽是矯救之道矣上曰以銀子幾兩換唐錢幾兩而如我國詳定有一定之價乎諸譯等曰此則元無定價或有時貴賤或隨地低昂而大體天銀一兩貴亦不越於七兩賤亦不越乎九兩矣上曰然則貿取之際彼人或不無操縱之弊乎諸譯等曰臣等之見似無此弊矣如有操縱之擧則一番使行不爲貿來則彼人反有憮然之心而惟恐不交易之不暇況且交易之路一通則持錢者毋論瀋陽柵門必當輻湊而來會矣祐源曰臣亦與諸譯冀多般講確而錢賤物貴則不爲貿來未爲不可又於貿來之際彼或有操縱之弊則亦不貿來又未爲不可隨弊矯救實非難事大抵民國俱利之道莫若速行之爲便而雖以譯舌輩言之其所沾漑反勝於歲幣一事矣上曰若使唐錢多數貿來則因此多數而以至歲幣之買賣亦安知不爲渠輩兩利之道乎有防曰聖敎誠然矣上曰卿等出去使譯舌輩往傳正使自使行往復時任大臣指一草記可也有防等先退翰東曰大臣之言雖出無心而諸臣所奏乃是懲討也諫官玉堂處分傳敎臣不敢頒布矣上曰何敢多言仍命書榻敎曰同副承旨金翰東推考命退承史以次退出